पाएं अपने शहर की ताज़ा ख़बरें और फ्री ई-पेपरडाउनलोड करें
प्रतिबंध के बावजूद गांवों में शादियों के आयोजन हो रहे हैं। सोमवार रात प्रशासन की संयुक्त टीम ने कार्रवाई करते हुए ग्राम मातासुला छोटा में 2 शादियां रुकवाकर 5 लोगों के खिलाफ प्रकरण दर्ज किया। गांव में शादी होने की सूचना किसी व्यक्ति ने कलेक्टर सोमेश मिश्रा को दे दी। कलेक्टर के निर्देश पर तहसीलदार रविंद्रसिंह चौहान, सीईओ जोशुआ पीटर, थाना प्रभारी टीएस डावर, सब इंस्पेक्टर पवन भिंडे द्वारा कार्रवाई की गई।
दूल्हे राजेश लालू वसुनिया (19) निवासी मातासुला छोटा, व पिता लालु पिता बाबू वसुनिया पर प्रकरण दर्ज किया गया। इसी गांव में एक ओर शादी की सूचना मिली। टीम ने शादी समारोह रुकवाया। दूल्हे के काका नरसिंह रामसिंह अजनार, दूल्हा हरीश पिता बच्चू अजनार व दूल्हे के पिता बच्चू पिता रामसिंह पर प्रकरण दर्ज किया गया। बताया गया है कि शादी गांव के तड़वी के परिवार में ही थी। जबकि जिला प्रशासन ने शादी की सूचना देने की जिम्मेदारी तड़वी को भी दी हुई है। पटवारी व चौकीदार ने 2 दिन पूर्व जाकर तड़वी को शादी रोकने को कहा था।
उसके बावजूद तड़वी नहीं माना। अब उसके खिलाफ भी एफआईआर करवाई जाएगी। गलत सूचना पर 5 घंटे भटकी टीम : तहसीलदार आरएस चौहान को सूचना मिली कि ग्राम समोई, कंजावानी, रूपाखेड़ा व मांडली लालजी में शादियां हो रही हैं। तेज आवाज में डीजे बजाए जा रहे हैं। जीपों में भरकर बाराती आए हैं। सूचना पर टीम पहुंची, लेकिन गांव में कहीं शादी होते नहीं मिली। 5 घंटे यहां-वहां भटकने के बाद टीम लौट आई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn